御溝 觀試騎射
作者：司馬光
朝代：宋

paragraphs: 閶闔風正清，觚稜日初媚。
材雄集便殿，玉座親臨視。
三河俠少兒，初識天子貴。
天山汗血騮，蹀躞金鐶轡。
揚鞭秋雲高，顧盼有餘銳。
縈回勢可觀，罄控動如志。
毫釐應心目，審固參身臂。
鳴絃電雹驚，寸的冰瓦碎。
龍顔薄笑春，喜色連傍侍。
旦爲徒步人，暮作彯纓使。
揚揚出九門，親友生意氣。
須知天地德，慎勿忘所自。
黠羌猶旅拒，獫狁方繁熾。
求爲忠義臣，無負搜羅意。